西還至散關答喬補闕知之
作者：陳子昂
朝代：唐

paragraphs: 葳蕤蒼梧鳳，嘹唳白露蟬。
羽翰本非匹，結交何獨全。
昔君事胡馬，余得奉戎旃。
攜手向沙塞，關河緬幽燕。
芳歲幾陽止，白日屢徂遷。
功業雲臺薄，平生玉佩捐。
歎此南歸日，猶聞北戍邊。
代水不可涉，巴江亦潺湲。
攬衣度函谷，銜涕望秦川。
蜀門自茲始，雲山方浩然。